Stjernen: - Mitt definitive gjennombrudd som skihopper
Det var polakken Kamil Stoch som kom best i gang i den franske bakken fredag, men han klarte ikke å tukte de to nordmennene til slutt. Stjernen leverte stabilt gode hopp og sikret seg seieren med 375,7 poeng. - Dette er kjempeartig. Jeg har hatt en meget bra sommer med bra framgang, hvor jeg har jobbet godt. Det er vanskelig å si om jeg har hoppet bedre tidligere, men det er ingen tvil om at det er bra nå, sa Stjernen etter seieren. Sjøen havnet 1,2 poeng bak på en sterk annenplass. Polske Stoch måtte ta til takke med 3.-plassen. - Det er mitt definitive gjennombrudd som skihopper. Dette ser veldig lovende ut for meg og gir kjempeinspirasjon framover, sa Sjøen.Sjøen var også nær en topplassering i rennet i sveitsiske Einsedeln forrige helg, men falt da i tredje og siste omgang. - Jeg har konsentrert meg mye om nedslag den siste uka. Det begynner å stemme bedre og bedre nå, sa Sjøen. - Dette betyr mye for oss. Andreas Stjernen har holdt et konstant høyt nivå, og Phillip klarer å få til både landing og nedslag, oppsummerte en fornøyd landslagssjef Alexander Stöckl.Også for de øvrige norske hopperne var det en god dag i bakken fredag. Tom Hilde endte på 4.-plass, Daniel-Andre Tande på 10. og Anders Fannemel ble nummer 15. - Det er et av tidenes beste norske renn, og definitivt det beste sommerrennet på lang tid. I hvert fall det beste Sommer Grand Prix siden 90-tallet, og kanskje siden 80-tallet, sier sportssjef Claes Brede Bråthen til VG. - For oss er dette nesten overraskende bra, og man kan ikke si at de andre deltagerne var dårlige heller, fortsetter han. Han understreker at hopperne er fullt klar over at de viktige rennene ikke går før om et par måneder, men er nå optimist på vegne av hopperne før den kommende sesongen. - Vi har jobbet med å etablere et sterkt lag, noe som er spesielt viktig etter forrige sesong der vi kun hadde Anders Bardal helt i toppen. I dag var hverken han eller Anders Jacobsen med, men likevel presterer vi så bra, sier en fornøyd sportssjef. Det var Bardal som vant Grand Prix i fjor, men bortsett fra det har ikke Norge hatt særlige resultater å vise til på plast. (NTB/VG)
Andreas Stjernen og Phillip Sjøen sikret seg de to gjeveste plassene under fredagens Sommer Grand Prix-renn i hopp i franske Courchevel.